Barbara Pol

Moja pranona

Moja pranona voli čakulati i povidivati štorije o svojen životu. Pasala je puno tega lipega i smišnega, ali i slabega i grdega. Kekovo god bilo, ona to meni rado povida. Kad bin ja to pisala, cili libar bin napisala.

Svaka njena štorija me navadi ništo novo, ma ja ću vama povidat samo jenu. Kad je moja pranona bila mala, je hodila na pašu sa zrmanon čuvat ovce. To joj je bilo delo svaki dan. Kako ona reče, onu bot nisu imali mobitele i televizije nego su samo za delo znali. Ma njima paša ni bila samo čuvat ovce, one su se igrale, kantale i plesale. Jedan dan, dok su bile na paši, je počeja padat daž i su se skrile u kažun od trstike koji je bija od jenega slabega čovika ki ni volija dicu. Daž je pada i pada, a njima je bilo zima i su napensale naložit oganj. Kuntente ča su naložile oganj, nisu ni mogle pensat ča će se desit. Tako dobro su to načinile, da se cija kažun užga. U strahu da neki ne ušerva da su one krive, po dažju su skupile ovce i ušle ča su daje mogle. One su hodile daje i daje, a noć se pomalon kalivala. Su došle doma kašnije nego druge bote. Njihovi stariji su bili u pensiru zača su došle tako kasno. Da se nebi niki jadija, su rekle da su zgubile jenu ovcu i da su je morale iskat dok je nisu našle. To da su one bile krive niki ni dozna onu bot, ali pasalo je čuda vrimena od tega i sada se more o temu čakulat.

Osim štorija, pranona zna i čuda pjesmic. Neke nisu da hi svaki čuje, neke su o partizanima, a neke su talijanske jer je ona hodila u prvi razred dok je Istra bila pod Italijon. Početak jene gre:

*„Na kraj sela u štalici*

*Partizanskoj u bolnici*

*Uz muziku ledene kiše*

*Ranjen Branko pismo piše...*

Provivan zapoštat svaku štoriju, pjesmu, ma svaku besidu koju mi pranona povida kako se to nebi zabilo. Kad smo skupa, nikad mi ni dosadno. Jako je volin i štiman.